Alliansen mot liberalisering av reglene for søndagshandel omfatter så vel Kirken og miljøorganisasjoner som fagbevegelse og handelsnæring. Motstanden er stor også politisk. Regjeringspartiene er avhengig av Venstres støtte for å få reformen igjennom.

Protestene til tross, statsministeren akter ikke å legge saken i skuffen.

– Vårt utgangspunkt er at vi skal gjennomføre Sundvolden-erklæringen. Der er dette et av punktene. Folk vil ha glede av dette over lang tid. Det ser vi fra landene som har gjennomført dette, sier hun.

KrF: – Arrogant

KrF-leder Knut Arild Hareide mener statsminister Erna Solbergs (H) uttalelse om at motstanden vil falme når reformen er gjennomført, er arrogant.

– Denne debatten har pågått i to år. Opinionsmålinger viser at jo mer folket har tenkt seg om, desto mer uenige blir de med regjeringen, sier Hareide til NTB.

Han mener Solberg har inntatt en arrogant holdning, og sier hun burde stille seg selv spørsmål om hvem hun gjør dette for.

Arrogant av Erna, mener KrF-leder Knut Arild Hareide om statsministerens utspill om søndagshandel. Foto: Ruud, Vidar / NTB scanpix

Solbergs plan er å sikre en enighet med Venstre, før saken kommer til Stortinget.

– Men det betyr jo ikke at vi nødvendigvis blir enige, sier hun.

Regjeringen har åpnet for to modeller for søndagshandel:

Butikker som ønsker det, kan holde åpent på søndager kommunene skal avgjøre

Venstre sier nei til begge forslagene, til tross for at partiet har programfestet at kommunene bør kunne avgjøre om butikker kan holde søndagsåpent eller ikke.

– Kommunene må få styre kriteriene, ikke bare si ja eller nei til åpning av butikkene, sa Venstre-leder Trine Skei Grande til Dagens Næringsliv forleden.

«Vingle-Venstre»

– Venstre vingler, mener Fremskrittspartiets Erlend Wiborg.

Han mener det er uredelig og illojalt å gå tilbake på et forslag som er i tråd med eget partiprogram.

At primærforslaget fra regjeringen om å la butikken selv få bestemme, vil bli skrinlagt til fordel for Venstres modell, der kommunene avgjør, vil han ikke uten videre gå med på.

– Det sitter langt inne å gi seg. KrF foretrekker jo vår modell framfor Venstres, som de mener er mer ekstrem, sa Asheim til NTB denne uka.